Covid-19-statistieke: Tekort aan toetsmiddels plaDie Thusong-sentrum vir Covid-19-pasiënte. (Foto: Phando Jikelo/ANA) Nog 43 Covid-19-verwante sterftes is in Suid-Afrika bevestig wat die landwye totaal nou op 524 te staan bring. Dr. Zweli Mkhize, minister van gesondheid, het Dinsdagaand gesê 24 264 bevestigde gevalle van die nuwe virussiekte is nou in Suid-Afrika aangemeld. Dit is 649 meer sedert die vorige dag se syfers bekend gemaak is. Tot dusver het 12 741 mense – oftewel 53% – reeds van die siekte herstel. Meer as 9 000 toetse uit 605 9911 is in die afgelope 24-uursiklus gedoen. “As land kom ons nou te staan voor die wêreldwye uitdaging van ŉ tekort aan toetsreageermiddels [die stof wat gebruik word om toetse te doen]. Ons verstaan dit word ook ŉ al hoe groter probleem in talle ander lande,” het Mkhize gesê. Volgens die minister probeer Suid-Afrika om die toetsmiddels van verskillende verskaffers oor die wêreld heen te bekom. Die meeste gevalle word steeds in die Wes-Kaap bevestig. Altesaam 65,2% (15 829) van alle gevalle is in dié provinsie aangemeld. Die provinsie word gevolg deur Gauteng, KwaZulu-Natal en die Oos-Kaap. (Grafika: Elsabe Erasmus) Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.